《九歌 其五 感昔》
明代·郭之奇

遣思兮晴春，怡情兮夜月。问春月兮几何，曾雨风兮频龁。

风及朝兮山鸣，雨连夕兮波蹶。飞玉峡兮泫淋，下金川兮冯㶿。

已入眼兮凄然，矧予肠兮多愲。抚时地兮低徊，念伊人兮存没。

一悼临江座师张紫波，过其地而有感也。一悼公车自从叔，于庚午冬是日是地相遇。

挹洄水兮书哀，隐诸怀兮悾惚。憺吾舟兮容容，望西江兮浩勃。

出钟陵兮故都，缆滕阁兮旧阙。西山雨兮南浦云，思古人兮坐超浡。

彼一时兮此一时，今与昔兮波中汩。杳予胸兮曷穷，亦长流兮无竭。

但有思兮在心，随所地兮惊骨。夜来梦兮魂飞，烟涛恶兮难越。

晨枫振兮萧萧，晓莺啼兮矻矻。欲轻此愁声兮不闻，故来予枕上兮迷忽。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。